CELEX: 62020TN0577
Language: el
Date: 2020-09-11 00:00:00
Title: Υπόθεση T-577/20: Προσφυγή της 11ης Σεπτεμβρίου 2020 — Ryanair κατά Επιτροπής

23.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/39
            
         
      Προσφυγή της 11ης Σεπτεμβρίου 2020 — Ryanair κατά Επιτροπής
      (Υπόθεση T-577/20)
      (2020/C 399/56)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Ryanair DAC (Swords, Ιρλανδία) (εκπρόσωποι: E. Vahida, F. Laprévote, V. Blanc, S. Rating και Ι. Μεταξάς-Μαραγκίδης, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 14ης Οκτωβρίου 2019 σχετικά με την κρατική ενίσχυση SA.55394 (2019/N) — Γερμανία — Rescue aid to Condor (1), και
               
            
                  —
               
               
                  να καταδικάσει την Ευρωπαϊκή Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει πέντε λόγους.
      
                  1.
               
               
                  Με τον πρώτο λόγο ακυρώσεως προβάλλεται ότι η ενίσχυση δεν εμπίπτει στο καθ’ ύλην πεδίο εφαρμογής των Κατευθυντήριων Γραμμών της Ευρωπαϊκής Επιτροπής σχετικά με τις κρατικές ενισχύσεις για τη διάσωση και αναδιάρθρωση (2), καθότι οι δυσκολίες που αντιμετωπίζει η Condor συνιστούν απόρροια της αυθαίρετης κατανομής δαπανών εντός του ομίλου Thomas Cook.
               
            
                  2.
               
               
                  Με τον δεύτερο λόγο ακυρώσεως προβάλλεται ότι η ενίσχυση διάσωσης δεν πληροί την προϋπόθεση συμβατότητας κατά την οποία η ενίσχυση πρέπει να συμβάλει σε στόχο πραγματικού κοινού συμφέροντος. Η Ευρωπαϊκή Επιτροπή υπέπεσε σε πρόδηλη πλάνη εκτιμήσεως, σε σχέση τόσο με τις ανάγκες των γερμανικών τουριστικών πρακτόρων και τουριστικών γραφείων όσο και τη δήθεν έλλειψη αεροπορικών θέσεων για τον επαναπατρισμό καθηλωμένων επιβατών κατά τη χειμερινή περίοδο της IATA κατά την οποία παρατηρείται εποχική πλεονάζουσα χωρητικότητα.
               
            
                  3.
               
               
                  Με τον τρίτο λόγο ακυρώσεως προβάλλεται ότι η Ευρωπαϊκή Επιτροπή δεν εξέτασε εάν πληρούνταν η προϋπόθεση περί εφάπαξ ενίσχυσης διάσωσης στην περίπτωση του ομίλου Thomas Cook.
               
            
                  4.
               
               
                  Με τον τέταρτο λόγο ακυρώσεως προβάλλεται ότι η Ευρωπαϊκή Επιτροπή παρέλειψε να κινήσει επίσημη διαδικασία έρευνας παρά τις σοβαρές δυσχέρειες και προσέβαλε τα διαδικαστικά δικαιώματα της προσφεύγουσας.
               
            
                  5.
               
               
                  Με τον πέμπτο λόγο ακυρώσεως προβάλλεται ότι η Ευρωπαϊκή Επιτροπή παρέβη την υποχρέωση αιτιολογήσεως που υπέχει.
               
            
         (1)  ΕΕ 2020, C 294, σ. 3.
      
         (2)  Κατευθυντήριες γραμμές σχετικά με τις κρατικές ενισχύσεις για τη διάσωση και αναδιάρθρωση μη χρηματοπιστωτικών προβληματικών επιχειρήσεων (ΕΕ 2014, C 249, σ. 1).